- Oppdaget at jeg satt tre meter fra Breivik med tapetkniv
Klokken 08.50 hastet tegneren, som ikke ønsker å bli identifisert ved navn, gjennom sikkerhetskontrollen utenfor Oslo tingrett. Han satte kofferten med tegnesakene i gjennomlysningsmaskinen, og fikk den tilbake uten spørsmål. - Det var ikke før retten var satt og jeg satt på første rad, tre meter fra Breivik, at jeg oppdaget kniven. Da sa jeg fra til politiet med en gang, sier han til VG Nett. Det var NRK som først meldte om knivfunnet.Kunstneren, som er i retten på oppdrag for Klassekampen, bruker vanligvis kniven til å spisse blyantene sine. Han hentet tegnekofferten i atelieret, og oppdaget ikke at kniven lå der. - Jeg bruker den som et verktøy på atelieret når jeg tegner, til å spisse blyanter. Jeg har glemt å fjerne den fra vesken min før jeg dro i retten. Da jeg oppdaget dette, tok jeg øyeblikkelig kontakt med politiet. De taklet hendelsen rolig, og jeg overleverte kniven min uten noe mer oppstuss, sier han. Han understreker at hendelsen var et uhell, og at han ikke ønsker å rette noen kritikk mot noen som følge av kniv-uhellet.Innsatsleder Torgeir Brenden i Oslo polidistrikt sier at de har tatt en alvorsprat med vekterselskapet G4S, som har sikkerheten i tingretten. Han understreker at tegneren selv tok kontakt med politiet øyeblikkelig, og at de er svært takknemlige for at han håndterte forglemmelsen på riktig måte. - Det er selvfølgelig ikke ønskelig at slike ting kommer inn. Når det er sagt har vi også andre sikkerhetstiltak. Adgangskontroll er bare et av flere sikkerhetstiltak, sier Brenden. Han sier at ytterlige sikkerhetstiltak ville blitt utløst dersom han hadde forsøkt å gjøre noe med kniven. - Vi har både synlige og usynlig sikkerhetstiltak. Dette skyldes en menneskelig glipp i sikkerhetskontrollen. Nå har vi snakket med dem og sørget for at det blir iverksatt tiltak som gjør at dette ikke skjer igjen, sier innsatslederen.Markedssjef Ådne Mauritzen i sikkerhetsselskapet G4S beklager svikten i sikkerhetskontrollen på det sterkeste. - Her har det skjedd en menneskelig svikt, og det er sånn som ikke skal skje. Vi har i dag gått gjennom rutinene og prosedyrene som gjelder, sier Mauritzen. Markedssjefen understreker at de fikk rask melding om hendelsen, og satte umiddelbart i gang tiltak. - Vi har også iverksatt noen nye tiltak, uten at jeg kan gå i detalj om dissem sier han.
Sikkerhetskontrollen oppdaget ikke tapetkniven som uforvarende hadde havnet i tegnerkofferten.